கோவை சரளாவால் வளர்க்கப்பட்ட மகன் கார்த்தியும் ராஜ்கிரணால் வளர்க்கப்பட்ட லட்சுமி மேனனும் காதலிக்கிறார்கள். ராமநாதபுரம் மாவட்டம்தான் படத்தின் கதைக் களம். ஆப்ப நாட்டில் ஆடு வியாபாரம் செய்யும் கார்த்தி, அடிதடி பேர்வழி. எதற்கெடுத்தாலும் சண்டை போடுவது, வெட்டுவது என கார்த்தி மீது ஏகப்பட்ட வழக்குகள். தீப்பெட்டித் தொழிற்சாலையில் வேலை செய்யும் லட்சுமி மேனனை காதலித்து மணமுடிக்கிறார். ராஜ்கிரணுக்கும் கார்த்திக்கும் மோதல் ஏற்படுகிறது. ஆப்பநாடு, வல்லநாடு என 18 பட்டிக்கும் யார் தலைவன் ஆவது என்கிற பிரச்னையும் படத்தில் வருகிறது. இன்னொரு தரப்பு ஆப்ப நாட்டுக்குத் தலைவனாக வர முயற்சி செய்கிறது. இந்தப் போராட்டத்தில் லட்சுமி மேனனைக் கடத்துகிறார்கள். லட்சுமி மேனனை மீட்க ராஜ்கிரண், கார்த்தி இருவரும் ஒன்று சேர்ந்து போராடுகிறார்கள். இந்தப் போராட்டத்தில் ராஜ்கிரணை வெட்ட வந்தவர்களை வெட்டி வீசுகிறார் கார்த்தி. கடைசியில் மாமனாருக்கு மரியாதை செலுத்துவதோடு கதை முடிகிறது.